O bătrână din Vaslui a fost păcălită de escroci, care i-au promis că se va îmbogăți peste noapte.
Bătrâna a povestit la Digi 24 că a intrat pe YouTube, unde ascultă rugăciuni. La un moment dat, a dat de un videoclip care folosea imaginea lui Ion Țiriac. "Am intrat pe YouTube, unde mai ascult rugăciuni și am dat de acest videoclip cu Țiriac și nu numai Țiriac. Era și președintele țării, era Mugur Isărescu, Becali.
După 5 minute m-a sunat un tip. Mi-a văzut numărul de telefon dând probabil click... «Bună ziua! Am văzut că sunteți interesată de afacerea noastră». «Păi ce afacere?» «Dumneavoastră ați fi dispusă să investiți o sumă de bani?» «Ce sumă de bani că eu nu sunt bogată să am de unde să investesc. Ce bani trebuie?» «Păi trebuie să investiți 1.100 lei». «Beneficiile care sunt?» «La 1100 de euro aveți ocazia să câștigați 6 mii de lei».
În câteva zile, toata agoniseala adunată după 20 de ani de muncă în străinătate a ajuns în mâinile hoților, mai precis suma de 52 de mii de lei.
Cosmin Andreica, sindicatul polițiștilor spune că astfel de situații sunt foarte greu de documentat pentru că autorii se asigură că se pierde circuitul prin care reușesc să păcălească victimele. "Vorbim aici de diferite legende conform cărora persoanele care investesc în diferite fonduri vor primi banii chiar și de 3-4-5 ori într-un timp foarte scurt. Prin multe înșelăciuni sunt colectate date cu caracter personal care sunt vândute și folosite în diferite scopuri, inclusiv pentru a clona carduri.
Sunt șanse minime să recuperezi sumele de bani, mai ales în condițiile în care în majoritatea situațiilor vorbim de autori din afara României care își pierd urma și se pierde și urma sumelor de bani care sunt retrase imediat, folosite pentru achiziționarea unor bunuri. În ultima perioadă, hackerii s-au folosit de imaginea unor persoane cunoscute pentru a-și susține operațiunile. Printre aceștia, guvernatorul BNR Mugur Isărescu și miniștrii Sebastian Burduja și Sorin Grindeanu", a declarat el la Digi 24.